Civilization

Sid Meier's Civilization (yleisesti Civilization) on MicroProsen kehittämä vuonna  julkaistu strategiapeli. 

Peli on Civilization-pelisarjan ensimmäinen videopeli. Peli on julkaistu muun muassa Amigalle, Atari ST:lle, Macintoshille, MS-DOSille sekä NEC PC-9801:lle.

Pelisarjaan on julkaistu useita uudempia versioita. Pelistä on julkaistu myös useita "klooneja".

Kehitys 
Pelin suunnittelivat Sid Meier ja Bruce Shelley, joista jälkimmäinen tunsi 1980-luvulla julkaistun samannimisen lautapelin entuudestaan.

Pelin idea 
Peli alkaa vuodesta 4000 eaa., josta on tarkoituksena kehittyä ja laajentua vuosisatojen halki aina moderniin aikaan ja lähitulevaisuuteenkin asti. Peli päättyy vuoteen 2050, ellei pelaaja kykene kukistaamaan kaikkia vastustajiaan (tai päinvastoin) tai jokin sivilisaatio pystyy tekemään onnistuneen avaruuslennon Alfa Centauriin. Pelissä perustetaan kaupunkeja ja niiden kasvun parantamiseksi viljellään maata ja rakennetaan teitä. Kaupunkeihin voi rakentaa erilaisia rakennuksia, jotka parantavat niiden ominaisuuksia; kasvu- ja rakennusnopeutta, puolustuskykyä sekä tutkimuksien edistämistä. Keksinnöt vaihtelevat pyörästä ydinvoimaan ja uuden tekniikan löytäminen avaa uusia mahdollisuuksia kehittyneemmille sotajoukoille ja keksinnöille.

Pelaaminen on vuoropohjaista. Pelin lajityyppiä kutsutaan myös 4X-strategiaksi.

Vastaanotto ja merkitys 
Pelistä tuli välittömästi erittäin suosittu, ja se kuuluu yhä kaikkien aikojen arvostetuimpien tietokonepelien joukkoon. Peli arvosteltiin Suomessa Pelit-lehden ensimmäisessä numerossa huippuarvosanoin (Pelit 1/92, 96 pistettä). Amiga Format -lehti antoi pelille arvosanan 94 % arvostelussaan, ja ACE -lehti antoi pelille arvosanan 95 %. Peli on listattu Stanfordin yliopiston kymmenen kaikkien aikojen tärkeimmän videopelien listalle vuonna 2007.

Civilization tunnetaan suosionsa lisäksi myös sen sisältämästä ohjelmointivirheestä. Pelissä jokaisen sivilisaation johtajan ominaisuudet ilmaistaan numerolla, joka koostuu kahdeksasta bitistä, ja voi siten saada arvoja väliltä 0–255. Koska johtajille on pelissä pyritty antamaan mahdollisimman todenmukaiset ominaisuudet, rauhan ja väkivallattomuuden kannattajana tunnetulle Mahatma Gandhille on annettu aggressiivisuuden lähtöarvoksi 1. Demokraattisen hallintomuodon käyttöön ottaminen laskee pelissä sivilisaation johtajan aggressiivisuutta kahdella pykälällä. Gandhilla uudeksi arvoksi tulisi tällöin −1, mutta koska peli ei pysty käsittelemään negatiivisia lukuja, aggressiivisuus hyppääkin nollasta arvoon 255. Gandhista tulee tällöin sodanlietsoja, joka käyttää ydinaseita todennäköisemmin kuin kukaan toinen johtaja. Sarjan myöhemmissä peleissä ongelma on korjattu. Ydinaseita käyttävästä Gandhista tuli kuitenkin internetilmiö, joten pelin kehittäjät päättivät jättää myös sarjan muihin peleihin pääsiäismunaksi Gandhille taipumuksen käyttää sodissa ydinaseita herkemmin kuin muut johtajat.

Lähteet

Aiheesta muualla 

 
 
 
 Apolyton – Civilization pelisarja ja muut aiheeseen liittyvät pelit
 Civfanatics
 Civilization FAQ 

Vuoden 1991 videopelit
MicroProsen videopelit
Civilization-pelit
Amiga-pelit
Atari ST -pelit
Mac OS -pelit
MS-DOS-pelit
NEC PC-9801 -pelit
Seulonnan keskeiset artikkelit